Diari Oficial de la Generalitat Valenciana


Sumari del DOGV 6272, del 21-05-2010 (2010/5329)

Aprovació de la proposta de declaració de zona acústicament saturada en l'àmbit conegut com a Tasques.
------------------------------------------------------------------------------------------------------

### Dades del document

Número de DOGV
:   6272

Data del DOGV
:   21-05-2010

Secció del DOGV
:   V. ANUNCIS - C) ALTRES ASSUMPTES

Número del document
:   2010/5329


Organisme emissor
:   Ajuntament de Castelló de la Plana

Tipus de document
:   Anunci

Aprovació de la proposta de declaració de zona acústicament saturada en l'àmbit conegut com a Tasques. [2010/5329]  
El Ple de l'Ajuntament, en data 29 d'abril de 2010, va adoptar l'acord següent:  
«Vist l'expedient que s'està tramitant per a declarar Zona Acústicament Saturada, d'ara en avant ZAS, l'àmbit situat en la zona coneguda com a Tasques i els següents  
Antecedents:  
1) En data 22 de desembre de 2008 es va aprovar el Pla Acústic Municipal i, entre altres, el Pla d'Acció Zonal de les Tasques.  
2) El termini de vigència de les mesures proposades en el dit pla era d'un any.  
3) Per Acusttel, SL s'han dut a terme mesuraments dos vegades per setmana durant tres setmanes consecutives i s'ha elaborat un estudi previ, per tot això i  
Tenint en compte que:  
I. Els mesuraments realitzats sobrepassen en més de 20 dB (A) els nivells d'avaluació per sorolls en l'ambient exterior establits en la taula 1 de l'annex II de la Llei 7/2002, de 3 de desembre, de la Generalitat, de Protecció Contra la Contaminació Acústica.  
II. La proposta de declaració de zona saturada elaborada a este efecte, ha sigut objecte d'un informe pels servicis tècnics d'enginyeria d'este Ajuntament, amb caràcter favorable, fent constar que la documentació de caràcter tècnic es troba completa i que les mesures correctores proposades són apropiades per a la reducció dels nivells sonors de la zona, indicant la conveniència d'adoptar diverses mesures cautelars tendents a preservar situacions més molestes.  
III. Dels articles 28 a 31 de la Llei 7/2002 de Protecció Contra la Contaminació Acústica i articles 20 a 24 del Decret 104/2006, de 14 de juliol, del Consell, de Planificació i Gestió en Matèria de Contaminació Acústica, es desprén que les zones ZAS són aquelles en què es produïxen uns elevats nivells sonors a causa de l'existència de nombroses activitats, l'activitat de persones, tràfic, així com qualsevol altra activitat que incidisca en la saturació del nivell sonor de la zona; seran declarades zones ZAS aquelles que sobrepassen els nivells disposats legalment i la seua declaració perseguix la progressiva reducció dels nivells sonors en l'exterior fins a assolir els objectius de qualitat sonora que els s'apliquen; la proposta de declaració correspon a l'Ajuntament amb el contingut previst en la llei, destacant una sèrie de mesures correctores apropiades per a la reducció dels nivells sonors en la zona i, si és el cas, l'adopció de mesures cautelars; l'aprovació de la proposta inicia el procediment per a la declaració, havent d'obrir-se un termini d'informació pública de 30 dies, a l'efecte d'al·legacions, audiència a associacions representatives i sotmetiment a informe de la conselleria competent en matèria de medi ambient amb caràcter previ a la declaració.  
Per tot això, vistos els preceptes mencionats i els informes tècnic i jurídic emesos pels caps dels negociats tècnic i administratiu d'activitats, conformat este últim per la cap de Secció de Control Urbanístic, a proposta del vicealcalde i amb l'informe de la Comissió Informativa de Desenvolupament de la Ciutat, Sostenibilitat, Medi Ambient, Vivenda i Servicis Urbans, s'acorda:  
1. Modificar el Pla d'Acció Zonal de l'àmbit conegut com a Tasques i aprovar la proposta de declaració de Zona Acústicament Saturada en:  
- Carrers Isaac Peral i Barraques.  
- Plaça Santa Clara: números de l'1 al 4.  
- Carrer Major: números parells del 2 al 34 i números imparells de l'1 al 25.  
- Carrer Vera: números parells del 2 al 30 i números imparells de l'1 al 13.  
2. Establir, en els termes que disposa la proposta, les mesures correctores següents:  
- Suspensió de concessió de noves llicències d'activitats qualificades pel Pla General d'Ordenació Urbana com a oci i recreació.  
- Limitació de l'horari d'activitats.  
- Limitació de l'horari en les autoritzacions de taules i cadires a la plaça Santa Clara.  
- Presència policial dels agents locals.  
- Actuació dels servicis municipals de neteja.  
- Realització d'una campanya de conscienciació .  
- Instal·lació de carpa fonoabsorbent mòbil.  
3. Adoptar les mesures cautelars que s'indiquen a continuació d'aplicació immediata i que romandran fins a l'entrada en vigor de la declaració de zona ZAS.  
Suspendre l'atorgament de noves llicències per a activitats considerades d'oci i recreació pel Pla General Municipal d'Ordenació Urbana.  
L'horari de tancament dels establiments d'oci i recreació situats en la zona objecte de la proposta serà a les 24 hores, i per a constatar-ho s'efectuaran inspeccions setmanals.  
4. Sotmetre la proposta de declaració de zona ZAS a informació pública en el Diari Oficial de la Comunitat Valenciana, en un diari d'informació general de major difusió en la província, al tauler d'anuncis i en la pàgina web de l'Ajuntament, pel termini de 30 dies, a l'efecte d'al·legacions de qualsevol persona, amb audiència a organitzacions o associacions representatives, assenyalant com a lloc d'exhibició de la proposta el Negociat d'Activitats, en la quarta planta de l'Ajuntament de Castelló de la Plana, plaça Major, núm. 1, en horari d'oficina.»  
El que es fa públic per a general coneixement i als efectes acordats.  
Castelló de la Plana, 29 d'abril de 2010.- L'alcalde: Alberto Fabra Part. El secretari general del Ple: Juan Jiménez Hernandis.